
A női egyenjogúság érvényesülése az európai dinasztiák élén. Út a nőstényfarkasoktól Európa nagyanyjáig

Rezümé „A női egyenjogúság érvényesülése az európai uralkodódinasztiák élén” című dolgozathoz
A női egyenjogúság érvényesülése az európai uralkodódinasztiák élén egy hosszú folyamat eredménye. Napjainkban, ha egy nő uralkodik, nem kelt vele közfelháborodást. A XXI. század királynői hatalmas népszerűségnek örvendenek, nem úgy, mint elődjeik. Korábban, egészen a középkortól fogva, a nők nem számítottak a trónöröklésnél, vagy ha mégis, gyorsan eltávolították őket a hatalmi pozíciójukból. Népszerűtlenségük egyetlen okban gyökerezett csupán: a nemükben.
Matild, I. Henrik lánya, volt az első nő, aki harcba szállt jogaiért, azonban sajnálatosan sikertelenül. Csak négyszáz év után, a Tudor dinasztia hozta el a királynői uralom lehetőségét. Jane Grey, I. Mária, I. Erzsébet, majd később a Stuartok, II. Mária és húga, Anna, majd Viktória képviseltették magukat európai uralkodók között.
A női trónöröklés különlegessége szabályozatlanságában rejlik (leszámítva Franciaországot). Egy nőnek egyetlen esetben nyílt lehetősége az uralkodásra: ha már nem volt férfiörökös. Ekkor sem a nők egyenjogúsága, hanem a dinasztia fenntartására való törekvés miatt ülhettek trónra. Ezért számított különleges esetnek, ha egy állam élén egy nő állt.
Angliában egyedülállóan sok királynője volt más európai országokhoz képest, ráadásul ezen királynők végigkísérték az uralkodói hatalom változtatásait. Ugyanis részt vettek a sajátos angol abszolutizmus és a parlamentáris monarchia kiépítésében egyaránt. Az ő uralkodásukat vizsgálva igyekszem bemutatni a királynői hatalom fejlődését, néhány kitekintéssel más európai királynők uralmára. A dolgozatom Viktória királynővel, „Európa nagyanyjával” zárul, aki majdnem a világ egynegyedét irányította, nő létére, egyes egyedül.
A XXI. században minden európai királyságban törvénybe iktatták a női trónöröklést. A kérdés csak az: ez még mindig egy valódi hatalmi pozíció? Mi megengedjük-e a nőknek, hogy részt vegyenek a hatalmi játszmákban? Vagy még mindig léteznek „nőstényfarkasok”?



